als_Latn dik_Latn sag_Latn
Partia Socialiste po shtrëngohet të dekonspirojë një e nga një disa figura të botës së krimit me origjinë nga Vlora, zonë elektorale e Kryeministrit Rama. Arrestimet e ditëve të fundit dhe kapja e një personazhi si Julian Sinani, i cili ka jetuar në Greqi për disa kohë dhe që ka pohuar se ka punuar me terroristë grekë të forcave të ekstremit të majtë, nxit një analizë më të thellë. Kjo për faktin se veprimtaria e një vrasësi profesionist siç është lënë të kuptohet nga policia shqiptare transferohet nga Greqia për në Shqipëri. Sinani është një personazh, i cili vërteton atë se ne shqiptarët jemi po aq të ngjashëm me shtetasit e vendeve të tjera të Ballkanit ku e mira bashkëjeton me të keqen duke krijuar balancën natyrore mes dy botëve. Por Sinani është një individ që del të jetë rekrutuar nga celula ekstremiste të majta në Greqi e të bëhet pjesë e ideologjisë së majtë që nëpërmjet ekzekutimeve kërkon të dominojë publikun. Ideologjia marksiste e celulave terroriste greke duhet thënë se është treguar e aftë të rekrutojë vazhdimisht persona të ndryshëm e të moshave të reja e që më vonë janë kthyer në ekzekutues dhe krahun e armatosur të saj. Por me shtrëngimin e masave në Greqi, pjesë e rinisë shqiptare e angazhuar me të majtën greke po vjen në Shqipëri ku fitorja e së majtës shqiptare ka nxitur favorizimin ideologjik dhe ka siguruar një ambient të qetë për zhvillimin e modeleve që synojnë mposhtjen e kundërshtarëve politikë me mënyra të dhunshme. Pjesë e njerëzve të arrestuar nga policia janë edhe punonjës të bashkisë Vlorë, e njohur për punësimin e militantëve të PS-së. Sigurisht që zbulimet e ditëve të fundit për të paktën një grup kriminal nga qyteti i Vlorës japin një përgjigje shumë të qartë për akuzuesit politikë të Sali Berishës dhe ish mazhorancën. Shtrëngesa që i ka bërë opozita aktuale Ramës dhe Tahir Sehirit me denoncime shumë të ashpra dhe të vazhdueshme për gjendjen e rendit publik ka dhënë rezultat, sepse ka detyruar Kryeministrin të fillojë të ngacmojë krimin dhe ashtu si edhe pritej, fijet e njerëzve që lidhen me segmente kriminale doli se nisin që nga Vlora. Të jetë rastësi? Por pavarësisht kësaj, le të rikthehemi tek importimi nga Greqiai i modelit terrorist të ekstremit të majtë që po përjeton Shqipëria. Është njuë fakt i njohur tashmë se gjatë periudhës së qeverisjes së Greqisë nga Pasok, aktiviteti i organizatës më të famshme terroriste “17 Nëntori” regjistroi “suksese” të vërteta me dhjetëra vrasje të agjentëve të CIA-s, shërbimit sekret britanik apo edhe shteteve të tjera perëndimore. Sa herë që vendet e mëdha e të zhvilluara të perëndimit kërkonin të shtrëngonin kontrollin dhe mbarëvajtjen e institucioneve demokratike në Greqi, kundër tyre lëshoheshin vrasësit. Nuk janë të rastësishme goditjet me kundratank të Ambasadës Amerikane në Athinë, apo edhe goditjet me armë automatike në fasadën e ambasadës gjermane para pak muajsh. Raportet politike miqësore mes Pasok dhe Edi Ramës kanë inkurajuar me sa duket shfaqjen edhe tek shoqëria shqiptare e vrasësve jo thjesht me pagesë, por me një të kaluar të caktuar politike e që mund të vihen shumë lehtë në shërbim të krimit të mirëfilltë, por edhe atij politik. Atentatet me eksploziv janë dukshëm më të shumtë ndaj figurave politike të së djathtës dhe kjo dukuri rëndon drejtpërdrejt mbi Kryeministrin aktual. A do të mundet vallë Edi Rama të shkojë nga ngacmimi i grupeve kriminale të Vlorës që sado të kenë konsumuar vepra të rënda penale, nuk mund të maten me ato që janë në Tiranë apo Durrës? A do mundet më pas Rama të zbulojë krimin në cdo njësi administrative? A do të mundet të bëjë kurban një sërë lidhjesh të tij me njerëz të dyshimtë e të përfolur si përfaqësues të botës së krimit e të të fortëve? Apo thjesht do të kërkojë ndihmë tek miqtë e tij të Pasok-ut që të zëvendësojë ata që e kompromentojnë me prurje të reja nga Greqia? Nuk dihet ende…
als_Latn